b'\n_START_ARTICLE_\nKolehti\n_START_PARAGRAPH_\nKolehti on kristillisen jumalanpalveluksen aikana ker\xc3\xa4tt\xc3\xa4v\xc3\xa4 vapaaehtoinen rahalahjoitus. Se k\xc3\xa4ytet\xc3\xa4\xc3\xa4n yhteis\xc3\xb6st\xc3\xa4 riippuen joko yhteis\xc3\xb6n toiminnan yll\xc3\xa4pit\xc3\xa4miseen tai laupeudenty\xc3\xb6h\xc3\xb6n. Kolehdin ker\xc3\xa4\xc3\xa4minen oli jo varhaiskristillinen tapa, siit\xc3\xa4 puhutaan Paavalin kirjeiss\xc3\xa4. Sen taustalla on vanhatestamentillinen tapa kymmenysten antamisesta. Kristillisess\xc3\xa4 kolehdissa rahasumman suuruutta ei ole kuitenkaan m\xc3\xa4\xc3\xa4ritelty._NEWLINE_Sanaa k\xc3\xa4ytet\xc3\xa4\xc3\xa4n my\xc3\xb6s kuvaannollisesti pienimuotoisesta rahanker\xc3\xa4yksest\xc3\xa4: "Ker\xc3\xa4ttiin kolehti ja ostettiin autokuskille pullakahvit." Kolehtia k\xc3\xa4ytet\xc3\xa4\xc3\xa4n rahanker\xc3\xa4ykseen ja siit\xc3\xa4 lahjoitetaan jonkin verran hyv\xc3\xa4ntekev\xc3\xa4isyyteen.\n_START_SECTION_\nKolehdin ker\xc3\xa4\xc3\xa4minen luterilaisessa kirkossa\n_START_PARAGRAPH_\nEvankelis-luterilaisen jumalanpalvelusoppaan mukaan: "kolehti [on] osoituksena seurakunnan diakonisesta huolenpidosta. Seurakunta antaa lahjaksi siit\xc3\xa4, mit\xc3\xa4 se itse on saanut lahjaksi Jumalalta (1. Kor. 4:7). Samalla se rukoilee, ett\xc3\xa4 sen antama uhrilahja tulisi siunaukseksi lahjan saajalle (kolehdin siunaaminen)." Kolehti on osa kristillist\xc3\xa4 rakkaudenpalvelua._NEWLINE_Kolehti ker\xc3\xa4t\xc3\xa4\xc3\xa4n p\xc3\xa4\xc3\xa4s\xc3\xa4\xc3\xa4nt\xc3\xb6isesti esirukouksen j\xc3\xa4lkeen. Ennen kolehdin ker\xc3\xa4\xc3\xa4mist\xc3\xa4 ilmoitetaan sen kohde. Suomen evankelis-luterilaisessa kirkossa kirkkohallitus m\xc3\xa4\xc3\xa4rittelee p\xc3\xa4\xc3\xa4osan kirkkopyhien kolehdinker\xc3\xa4yskohteista, osasta p\xc3\xa4\xc3\xa4tt\xc3\xa4\xc3\xa4 hiippakunnan tuomiokapituli ja osasta paikallinen seurakunta._NEWLINE_K\xc3\xa4yt\xc3\xa4nn\xc3\xb6ss\xc3\xa4 ker\xc3\xa4ys tapahtuu jumalanpalveluksissa siten, ett\xc3\xa4 kolehdinkantajat kiert\xc3\xa4v\xc3\xa4t salissa kolehtihaavin kanssa. Kolehtihaavin pussi tuodaan osanottajan eteen. H\xc3\xa4n voi halutessaan laittaa haaviin sopivaksi katsomansa summan rahaa. Sopivasta m\xc3\xa4\xc3\xa4r\xc3\xa4st\xc3\xa4 on sanottu, ett\xc3\xa4 vasen k\xc3\xa4si ei saisi tiet\xc3\xa4\xc3\xa4, mit\xc3\xa4 oikea k\xc3\xa4si tekee. Etenkin erityismessuissa kolehti saatetaan (afrikkalaiseen tapaan) vied\xc3\xa4 salin etuosassa olevaan koriin._NEWLINE_Yleisimm\xc3\xa4n tavan mukaan kolehtihaavit vied\xc3\xa4\xc3\xa4n ker\xc3\xa4yksen j\xc3\xa4lkeen kirkon etuosaan telineeseen n\xc3\xa4kyville. Joissakin kirkoissa kolehtihaavit vied\xc3\xa4\xc3\xa4n suoraan sakastiin._NEWLINE_Jumalanpalveluksen j\xc3\xa4lkeen rahat lasketaan ja tilitet\xc3\xa4\xc3\xa4n pankkiin. Kolehdista laaditaan kuitti, josta k\xc3\xa4y ilmi kolehdin kantopaikka, -p\xc3\xa4iv\xc3\xa4 ja -kohde. Sen allekirjoittaa tavallisesti kaksi jumalanpalveluksen toimittajaa, esim. suntio ja liturgi.'